וילבר ברוקר

וילבר מריון ברוקר (באנגלית: Wilber Marion Brucker;‏ 23 ביוני 1894 - 28 באוקטובר 1968) היה פוליטיקאי רפובליקני אמריקאי, שכיהן כמושל מישיגן ה-32 בין השנים 1931–1933 וכמזכיר הצבא של ארצות הברית מיולי 1955 ועד ינואר 1961. וילבר ברוקר נולד בסגינאו, מישיגן לחבר בית הנבחרים של ארצות הברית מהמפלגה הדמוקרטית פרדיננד ברוקר. ב-1916 הוא סיים את לימודיו בבית הספר למשפטים של אוניברסיטת מישיגן. לאחר מכן הוא התגייס למשמר הלאומי של מישיגן ושירת ברגימנט הרגלים ה-33 בגבול עם מקסיקו במהלך מרד פנצ'ו וייה בשנים 1916–1917. הוא שימש כקצין במחנה האימונים בפורט שרידן, אילינוי, ומונה כלוטננט משנה. במלחמת העולם הראשונה לחם ברוקר בצרפת עם רגימנט הרגלים ה-166 של הדיוויזיה ה-42 בקרב השני על המארן, בקרב סן-מייל ובמתקפת מז-ארגון. הוא עוטר בכוכב הכסף ובלב הארגמן והמשיך להיות קצין בכוחות המילואים עד 1937. כחבר המפלגה הרפובליקנית, שימש ברוקר לאחר המלחמה כעוזר התובע של מחוז סגינאו בין השנים 1919–1923. לאחר מכן ועד 1927 כתובע המחוזי. ב-1923 הוא נשא לאישה את קלרה הלן הנטל. בשנים 1927–1928 הוא שימש כעוזר התובע הכללי של מישיגן ולאחר מכן ועד 1930 כתובע הכללי של המדינה. ב-1930 נבחר ברוקר כמושל מישיגן ה-32, תפקיד בו הוא כיהן עד שהובס ב-1932 על ידי הדמוקרט ויליאם קומסטוק. במהלך השנתיים בהן כיהן כמושל, הוגדלו ממדיה של משטרת מישיגן והוקם מטה המשטרה החדש בלאנסינג. חוקק חוק שאפשר לחבר מושבעים גדול לחקור חשדות בנוגע להונאה ואי סדרים בממשל המוניציפלי. ב-1936 הביס ברוקר את הסנאטור המכהן ג'יימס קזנס בבחירות המקדימות במפלגה הרפובליקנית, אך הפסיד לדמוקרט פרנטיס בראון בבחירות הכלליות. בין השנים 1937–1954 היה ברוקר שותף במשרד עורכי הדין "קלארק, קליין, ברוקר וואפלס". לאחר מכן ועד 1955, במהלך השימועים של הסנאטור ג'וזף מקארתי נגד הצבא, הוא שימש כיועץ המשפטי הראשי של מחלקת ההגנה. ב-1955 מינה הנשיא דווייט אייזנהאואר את ברוקר כמזכיר הצבא, תפקיד בו הוא כיהן מיולי 1955 ועד תום נשיאותו של אייזנהאואר בינואר 1961. בורקר ניהל את הצבא במהלך תקופה של התקדמות טכנולוגית משמעותית, בעיקר בתחום הטילים, ובתקופה בה מקומו של הצבא במבנה הביטחוני הלאומי הואפל בצילה של פילוסופיית "הנקמה המסיבית". בניהולו הקים הצבא תפישה ארגונית מחומשת של הדיוויזיה, הוקם הגיס האסטרטגי של הצבא לתגובות במצבי חירום, שוגר הלוויין הראשון של ארצות הברית אקספלורר 1 ואומץ דגל הצבא. לאחר פרישתו ממחלקת הצבא שב ברוקר לעיסוקו בעריכת דין בדטרויט במשרד "ברוקר וברוקר". הוא היה חבר הדירקטוריון של הארגון החינוכי Freedoms Foundation. וילבר ברוקר נפטר בדטרויט ב-28 באוקטובר 1968 ונקבר בבית הקברות הלאומי ארלינגטון. על שמו נקרא אולם בבסיס האימונים המשותף של הכוחות המזוינים ליד ארלינגטון. מדיה וקבצים בנושא וילבר ברוקר בוויקישיתוף וילבר ברוקר באתר The Political Graveyard (באנגלית) וילבר ברוקר באתר אגודת המושלים הלאומית (באנגלית) וילבר ברוקר באתר הספרייה ההיסטורית בנטלי (באנגלית) וילבר ברוקר, באתר "Find a Grave" (באנגלית) Michael S. Mayer, The Eisenhower Years, 2009, pages 77-78 Associated Press, St. Petersburg Times, He Hasn't the Foggiest Notion Why Ike Made Him Army Secretary, Brucker Says, September 18, 1955 Associated Press, Ludington Daily News, W. M. Brucker Will be Second Youngest Governor of State if Elected in November, September 11, 1930 Gilbert T. Shilson, Associated Press, Ludington Daily News, Legislative Drive for Economy Seen in Lansing Plans, December 14, 1930 New York Times, Republican Era Ends: Democrats Take Over Michigan Reins Today After 16 Years, January 2, 1933 Associated Press, Lawrence Journal-World, Wilber Brucker Defeats Couzens, September 16, 1936 Associated Press, Lawrence Journal-World, Appoints Successor to Late Sen. James Couzens, November 16, 1936 Associated Press, Youngstown Vindicator, Stevens Resigns Post; Ike Nominates Brucker, June 22, 1955 United Press International, Bonham Daily Favorite, Virginian Named Army Secretary, January 15, 1961 New York Times, Wilber M. Brucker, 74, Dies; Former Secretary of the Army, October 29, 1968